**OBRAZLOŽENJE**

**uz prijedlog Odluke o privremenoj zabrani izvođenja radova u 2025. godini**

**UVODNO:**

Temeljem odredbi Zakona o gradnji („Narodne novine“ br. 153/13, 20/17, 39/19, 125/19), Općinsko vijeće može uz prethodnu suglasnost turističke zajednice odrediti razdoblja u idućoj kalendarskoj godini u kojem se neće izvoditi zemljani radovi i radovi na izgradnji konstrukcije za određene vrste objekata, kao i naselja na koja se takva privremena zabrana odnosi. Općinsko vijeće je koristeći ovu zakonsku ovlast Odluku o privremenoj zabrani izvođenja radova donijelo za 2023. godinu, dok za 2024. godinu odluka nije donesena. Sukladno prisutnoj tendenciji razvoja privatnog turističkog smještaja na području Općine Matulji te povećanju broja smještajnih kapaciteta predlaže se donošenje Odluke o privremenoj zabrani izvođenja radova za 2025. godinu.

**I PRAVNI TEMELJ ZA DONOŠENJE AKTA:**

Članak 132. Zakona o gradnji („Narodne novine“ br. 153/13, 20/17, 39/19 i 125/19) i članak 32. Statuta Općine Matulji (»Službene novine« Primorsko-goranske županije« broj 26/09, 38/09, 8/13, 17/14, 29/14, 4/15 - pročišćeni tekst, 39/15, 7/18,  6/21, 23/21 i 16/23).

**II OSNOVNA PITANJA KOJA SE UREĐUJU AKTOM:**

Predlaže se donošenje Odluke o privremenoj zabrani izvođenja radova u 2025. godini. Prema zakonskoj odredbi Odlukom su određeni radovi za koje je određena privremena zabrana izvođenja, vrsta građevina, godišnje kalendarsko razdoblje i vrijeme u kojem se zabranjuje izvođenje građevinskih radova, utvrđuju se područja Općine Matulji na koja se zabrana odnosi kao i razlozi zbog kojih je izuzetno moguće izvoditi radove kao i odredbe o nadzoru koji provodi komunalno redarstvo.

**III PRIKAZ STANJA KOJE SE UREĐUJE AKTOM:**

Člankom 132. Zakona o gradnji, propisano je da predstavničko tijelo jedinice lokalne samouprave po prethodno pribavljenom mišljenju turističke zajednice općine, odnosno grada može odlukom za određene vrste građevina, na određenim područjima, odrediti razdoblje iduće kalendarske godine i vrijeme u kojem se ne mogu izvoditi zemljani radovi i radovi na izgradnji konstrukcije građevina.

Nacrtom prijedloga Odluke predlaže se zabraniti izvođenje zemljanih radova i radova na izgradnji konstrukcija stambenih, poslovnih, stambeno-poslovnih, jednostavnih građevina, građevina javne i društvene namjene te infrastrukturnih građevina.

Iznimno se uz prethodnu suglasnost Općinskog načelnika mogu izvoditi građevinski radovi u slučajevima kada se radi o radovima koje kao hitne intervencije izvode komunalna društva u okviru svoje komunalne djelatnosti, nužni radovi na popravcima građevina kada zbog oštećenja postoji opasnost po život i zdravlje ljudi te radovi na izgradnji objekata predškolskog, školskog, zdravstvenog i socijalnog sadržaja, građenje javnih građevina sportske i kulturne namjene te poboljšanja energetske učinkovitosti zgrada u vlasništvu Općine Matulji, izvođenje radova po projektima financiranim iz EU i nacionalnih fondova te izvođenje radova po projektima od posebnog značaja za Općinu Matulji.

Zabrana izvođenja radova odnosi se na 2025. godinu, obzirom se sukladno članku 132. Zakona o gradnji privremena zabrana izvođenja radova određuje za iduću kalendarsku godinu.

Prijedlogom Odluke predlaže se vremensko razdoblje u kojem se zabranjuje izvođenje prethodno navedenih radova u 2025. godini, i to na području naselja Matulji, Mihotići, Bregi, Rukavac, Jušići, Jurdani, Rupa, Veli Brgud, Mučići i Zvoneća u razdoblju od 1.srpnja do 31. kolovoza.

Kriterij za određivanje naselja u kojima će biti određena zabrana utvrđen je temeljem popisa dostavljenog od strane Turističke zajednice Matulji u dijelu koji se odnosi na broj privatnih smještajnih kapaciteta, te su u obzir uzeta sva naselja s više od 30 smještajnih kapaciteta (postelja).

Od zabrane su izuzeta područja obuhvata radnih zona koje gravitiraju naseljima u kojima je određena zabrana.

Na čitavom području Općine Matulji zabranjuje se izvođenje radova blagdanima, nedjeljama i drugim neradnim danima tijekom čitavog dana, kao i svakog radnog dana od 21,00 do 7,00 sati drugog dana.

Temeljem odredbi Zakona o gradnji zabrana se ne odnosi na građevine, odnosno radove za čije je građenje/izvođenje utvrđen interes Republike Hrvatske, uklanjanje građevina na temelju rješenja građevinske inspekcije ili drugog tijela javne vlasti, te građenje građevina odnosno izvođenje radova u godini u kojoj je Odluka stupila na snagu, pa je ove radove moguće izvoditi i u vrijeme trajanja privremene zabrane radova.

Nadzor nad provedbom ove Odluke provodi komunalno redarstvo.

Na prijedlog Odluke pribavit će se prethodno mišljenje Turističke zajednice Općine Matulji.

Slijedom navedenog predlaže se donošenje Odluke o privremenoj zabrani izvođenja radova u 2025. godini.

**IV SREDSTVA POTREBNA ZA PROVOĐENJE ODLUKE**

Za provedbu ove Odluke nije potrebno osigurati dodatna financijska sredstva.

O prijedlogu Odluke provesti će se javno savjetovanje u trajanju od 30 dana te će biti sastavljeno izvješće o javnom savjetovanju.

U Matuljima, 28.10.2024.

OPĆINSKI NAČELNIK

Vedran Kinkela

PRIJEDLOG

Na temelju članka 132. Zakona o gradnji (»Narodne novine« broj 153/13 i 20/17, 39/19 i 125/19) i članka 32. Statuta Općine Matulji (»Službene novine Primorsko-goranske županije« broj 26/09, 38/09, 8/13, 17/14, 29/14, 4/15 - pročišćeni tekst, 39/15, 7/18,  6/21, 23/21 i 36/23) po prethodno pribavljenom mišljenju Turističke zajednice Općine Matulji, Općinsko vijeće Općine Matulji, na sjednici održanoj godine, donosi

**ODLUKU**

**o privremenoj zabrani izvođenja radova u 2025. godini**

**I. OPĆE ODREDBE**

**Članak 1**.

Ovom Odlukom privremeno se zabranjuje izvođenje građevinskih radova, odnosno određuju vrste radova, vrste građevina, područje na kojem se primjenjuje zabrana, razdoblje kalendarske godine i vrijeme u kojemu se ograničava i privremeno zabranjuje izvođenje građevinskih radova, utvrđuju razlozi zbog kojih se u pojedinim slučajevima mogu izvoditi građevinski radovi, te određuje provođenje nadzora nad primjenom ove Odluke.

**II. VRSTE RADOVA KOJI SE PRIVREMENO ZABRANJUJU I GRAĐEVINE NA KOJE SE ZABRANA ODNOSI**

**Članak 2.**

Pod građevinskim radovima koji se u smislu ove Odluke ograničavaju ili zabranjuju smatraju se svi građevinski radovi koji se odnose na zemljane radove i izgradnju konstrukcije sljedećih vrsta građevina: stambene, poslovne, stambeno-poslovne, jednostavne građevine, građevine javne i društvene namjene i infrastrukturne građevine.

**III. PODRUČJA I VRIJEME PRIVREMENE ZABRANE IZVOĐENJA GRAĐEVINSKIH RADOVA**

**Članak 3.**

(1) Na području naselja Matulji, Mihotići, Mihelići, Bregi, Rukavac, Jušići, Jurdani, Rupa, Veli Brgud, Mučići i Zvoneća zabranjuje se izvođenje radova iz članka 2. ove Odluke u 2025. godini u razdoblju od 1. srpnja do 31. kolovoza.

(2) Zabrana izvođenja radova iz stavka 1. ovog članka ne odnosi se na poslovne zone R-1 i R-2 na području naselja Matulji, Radnu zonu R-6- Jušići na području naselja Jušići, Poslovnu zonu Jurdani na području naselja Jurdani, Poslovnu zonu Mučići II na području naselja Mučići i Poslovnu zona Rupa na području naselja Rupa.

(3) Na području svih naselja Općine Matulji zabranjuje se izvođenje radova iz članka 2. ove Odluke u dane blagdana, 24. prosinca, Veliki petak i Veliku subotu, nedjeljama i drugim neradnim danima, tijekom čitavoga dana, te svakog radnog dana u vremenu od 21,00 sati do 7,00 sati drugog dana.

**IV. IZUZECI OD PRIVREMENE ZABRANE IZVOĐENJA GRAĐEVINSKIH RADOVA**

**Članak 4.**

U područjima, razdoblju i vremenu utvrđenim člankom 3. ove Odluke iznimno se, uz prethodnu suglasnost Općinskog načelnika, mogu izvoditi građevinski radovi u sljedećim slučajevima:

1. radovi koje kao hitne intervencije izvode komunalna društva u okviru svoje komunalne djelatnosti,

2. nužni radovi na popravcima građevina kada zbog oštećenja postoji opasnost po život i zdravlje ljudi,

3. radovi na izgradnji objekata predškolskog, školskog, zdravstvenog i socijalnog sadržaja, građenje javnih građevina sportske i kulturne namjene, poboljšanja energetske učinkovitosti zgrada u vlasništvu Općine Matulji, izvođenje radova po projektima financiranim iz EU i nacionalnih fondova te izvođenje radova po projektima od posebnog značaja za Općinu Matulji.

**Članak 5.**

Ova Odluka ne odnosi se na:

1. građevine, odnosno radove za čije je građenje, odnosno izvođenje utvrđen interes Republike Hrvatske,

2. uklanjanje građevina na temelju rješenja građevinske inspekcije ili odluke drugog tijela državne vlasti,

3. građenje građevina, odnosno izvođenje radova u godini u kojoj je Odluka stupila na snagu.

**V. NADZOR NAD PROVEDBOM ODLUKE**

**Članak 6.**

Nadzor nad provedbom ove Odluke obavlja komunalno redarstvo Općine Matulji.

**VI. PRIJELAZNE I ZAVRŠNE ODREDBE**

**Članak 7**.

Ova Odluka stupa na snagu osmog dana od dana objave u „Službenim novinama Općine Matulji“.

KLASA:

URBROJ:

Matulji,

**Općinsko vijeće Općine Matulji**

**Predsjednica općinskog vijeća**

**Iva Letina**